דניאל שליט

דניאל שליט (נולד ב-1940) הוא מנצח, מלחין ודוקטור למוזיקולוגיה ולפילוסופיה. לימד באוניברסיטת תל אביב. לשעבר מנצח בתזמורת הקאמרית הישראלית.

 קורות חייו 
דניאל שליט חלד נולד בנתניה בשנת ת"ש (1940) להורים ילידי פולין שעלו לארץ ישראל מספר שנים קודם לכן. אמו עלתה באמצעות סרטיפיקט במסגרת תנועת הנוער גורדוניה. משפחותיהם המורחבות נספו בשואה.

למד בבית הספר התיכון ע"ש טשרניחובסקי בנתניה ובמקביל בקונסרבטוריון הישראלי למוזיקה תל אביב. התגייס לתזמורת צה"ל ולאחר שחרורו מגיוס חובה עבד בה כשנה. נסע להשתלמות מוזיקלית בלונדון. כששב לישראל עבד כמנצח המשנה של גארי ברתיני בתזמורת הקאמרית הישראלית.

לאחר מלחמת ששת הימים החל שליט ללמוד פילוסופיה באוניברסיטת תל אביב. במסגרת עיסוקו בתורתו של שמואל הוגו ברגמן פגש שליט בספר "אורות הקודש" של הרב קוק ובעקבותיו החל בגיל 35 בתהליך חזרה בתשובה. הוא זנח את עיסוקו במוזיקה למשך יותר מעשר שנים. מאז לא חזר לעיסוק מקצועי במוזיקה, אבל חזר להגות מוזיקלית והלחנה.

במהלך השנים לימד והרצה במסגרות שונות. תקופה מסוימת לימד בישיבת קבר יוסף, לפני שהגיע אליה הרב יצחק גינזבורג. מלמד במכללה למדינאות.

שליט עוסק בכתביו במפגש בין התרבות היהודית לתרבות העולם ובנושאים הגותיים רחבים. יצירותיו המוזיקליות מנוגנות בהרכבים קאמריים ובתזמורות סימפוניות בישראל ובעולם.

בשנת 1973 נישא שליט בנישואים שניים לרות, ובשנת 1975 נולדה להם בת. כעבור עשר שנים הצטרפה המשפחה ליישוב קדומים ושם התגוררה עד לשנת 2009, אז עברה לכפר סבא.

אחיו הוא המוזיקאי שמחה חלד.

ספריו
 "שיחות פנים", הוצאת ספריית בית אל ובנותיה בע"מ, הספר מבוסס על מאמרים שכתב ב"נקודה", משנת 1989 עד לסגירתו. הוא עוסק במצוקות הקיומיות של ההויה היהודית-ישראלית ושל האדם בן-זמננו. הספר מקשר בין תובנות יהודיות עתיקות ורעיונות פילוסופיים מודרניים ומציג תקווה ל"משבר האדם לבדו".
אור שבעת הימים, הוצאת ספריית בית אל ובנותיה בע"מ, עוסק בהתפתחות מעמד האישה, התעוררות הפמיניזם ותהליך הגאולה
יודע נגן, הוצאת ספריית בית אל ובנותיה בע"מ, סקירה על מוזיקה כללית עם דגש על מוזיקה חסידית
ספר הקניון - המדריך השלם לקניון העולמי, הוצאת ספריית בית אל ובנותיה בע"מ, ספר פילוסופי הבוחן את העולם הפוסטמודרני דרך משל הקניון, המייצג עולם זה.
ארץ ושמים - הוצאת תואי, כרכים א-ב (2011), כרך ג (2018). ספר ראשון - פרקי טבע דן במדעים - פיזיקה, כימיה וביולוגיה - בהקשרים ביניהם ובין כולם לדמות האדם, מנקודת מבטה של היהדות; ספר שני - פרקי אדם דן בהיסטוריה האנושית מן התקופה המיתולוגית ועד ימינו; ספר שלישי - פרקי ישראל מן האבות ועד לימינו דן בהיסטוריה התרבותית של עם ישראל. שלושת הספרים מתמודדים עם הגות פוסטמודרנית.

לקריאה נוספת
 וייס, מרים, "האתגר הציוני דתי: מענה פילוסופי על-פי הגותו של דניאל שליט", עבודת גמר, אוניברסיטת בר-אילן, תשס"ז
 וייס, מרים, משנתו של דניאל שליט כתגובה ציונית-דתית לפוסטמודרניזם, דיסרטציה, אוניברסיטת בר-אילן תשפ"ג (נכתב בהנחיית פרופ' חנוך בן-פזי)

קישורים חיצוניים


 ד"ר דניאל שליט, שיעורים בנושא זהות ישראלית מאתר מכון מאיר

 ברוך כהנא, מעבר לקניון, אתר הצופה

 לצאת מתוך המצב האומלל הזה, אתר הסתדרות המורים
 יהדות - האמנם היה כדאי?, כתב העת נתיב
 שרית ילוב, "מוזיקה, יהדות, פוסט מודרניזם, ומשמעות החיים – ריאיון עם ד"ר דניאל שליט"
 סולם האהבה, אתר "והיו לאחד"

 רביב, רבקה, "'תאורה היסטורית': פרשנות דתית למושג 'רוח הזמן' בהגותו של דניאל שליט", חמדעת י (תשע"ח), עמ' 3–16




הערות שוליים

קטגוריה:מוזיקולוגים ישראלים
קטגוריה:סגל אוניברסיטת תל אביב: פילוסופיה
קטגוריה:מנצחים ישראלים
קטגוריה:הוגי דעות ישראלים
קטגוריה:מלחינים ישראלים במוזיקה הקלאסית
קטגוריה:מדענים ישראלים שחזרו בתשובה
קטגוריה:הוגי דעות שחזרו בתשובה
קטגוריה:בוגרי תיכון טשרניחובסקי
קטגוריה:בוגרי הקונסרבטוריון הישראלי למוזיקה תל אביב
קטגוריה:בוגרי אוניברסיטת תל אביב
קטגוריה:נגני תזמורת צה"ל
קטגוריה:קדומים: אישים
קטגוריה:נתניה: מוזיקאים
קטגוריה:תלמידי הרב יצחק גינזבורג
קטגוריה:ישראלים שנולדו ב-1940